CELEX: 52019PC0618
Language: el
Date: 2019-11-28
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2019
            COM(2019) 618 final
            2019/0271(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 2 Μαΐου 2019, το Λουξεμβούργο ζήτησε την άδεια αφενός να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει ένα ορισμένο κατώτατο όριο, σύμφωνα με το άρθρο 285 της οδηγίας ΦΠΑ, και αφετέρου να αυξήσει το όριο αυτό από 30 000 EUR σε 35 000 EUR. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 21ης Ιουνίου 2019, σχετικά με το αίτημα του Λουξεμβούργου. Με επιστολή της 24ης Ιουνίου 2019, η Επιτροπή γνωστοποίησε στο Λουξεμβούργο ότι διέθετε όλες τις πληροφορίες που έκρινε αναγκαίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικό καθεστώς για τις μικρές επιχειρήσεις, το οποίο περιλαμβάνει δυνατότητα απαλλαγής των υποκείμενων στον φόρο με ετήσιο κύκλο εργασιών κατώτερο από ένα συγκεκριμένο όριο. Όσοι υποκείμενοι στον φόρο δικαιούνται την απαλλαγή δεν οφείλουν να χρεώνουν ΦΠΑ για τις παραδόσεις ή παροχές που πραγματοποιούν και, επομένως, δεν έχουν δικαίωμα έκπτωσης του ΦΠΑ επί των εισροών τους. 
            
            
               Η δυνατότητα εφαρμογής ειδικών κανόνων ΦΠΑ όπως οι απαλλαγές ή η προοδευτική μείωση του φόρου για τις μικρές επιχειρήσεις θεσπίστηκε για πρώτη φορά με το άρθρο 14 της οδηγίας 67/228/ΕΟΚ του Συμβουλίου
                  2
               . Στα κράτη μέλη τα οποία δεν έκαναν χρήση της δυνατότητας που προβλεπόταν βάσει της εν λόγω διάταξης επετράπη, στη συνέχεια, σύμφωνα με το άρθρο 24 παράγραφος 2 στοιχείο β) της οδηγίας 77/388/ΕΟΚ
                  3
               , το οποίο έχει πλέον αναδιατυπωθεί ως άρθρο 285 πρώτο εδάφιο της οδηγίας ΦΠΑ, να απαλλάσσουν από τον ΦΠΑ μόνον τους υποκείμενους σε φόρο των οποίων ο ετήσιος κύκλος εργασιών είναι κατ’ ανώτατο όριο ίσος με 5 000 EUR ή με το αντίστοιχο ποσό σε εθνικό νόμισμα. Σύμφωνα με το άρθρο 285 δεύτερο εδάφιο της οδηγίας ΦΠΑ, τα εν λόγω κράτη μέλη μπορούν επίσης να εφαρμόζουν προοδευτική μείωση του φόρου για υποκείμενους στον φόρο, των οποίων ο ετήσιος κύκλος εργασιών υπερβαίνει το ανώτατο όριο που όρισαν για την εφαρμογή της απαλλαγής. 
            
            
               Έως το τέλος του 2012, το Λουξεμβούργο χορηγούσε απαλλαγή από τον ΦΠΑ στους υποκείμενους στον φόρο των οποίων ο ετήσιος κύκλος εργασιών δεν υπερέβαινε τα 10 000 EUR. Παράλληλα, το Λουξεμβούργο έκανε χρήση της δυνατότητας σύμφωνα με το άρθρο 285 δεύτερο εδάφιο της οδηγίας ΦΠΑ εφαρμόζοντας προοδευτική μείωση του φόρου για υποκείμενους στον φόρο, των οποίων ο ετήσιος κύκλος εργασιών ήταν μεταξύ 10 000 EUR και 25 000 EUR. 
            
            
               
                  Στη συνέχεια, το Λουξεμβούργο ζήτησε και έλαβε παρέκκλιση σύμφωνα με το άρθρο 285 πρώτο εδάφιο προκειμένου να εφαρμόσει ένα κατώτατο όριο κύκλου εργασιών ύψους 25 000 EUR στο πλαίσιο του καθεστώτος απαλλαγής για τις μικρές επιχειρήσεις, καταργώντας ταυτόχρονα την εφαρμογή της προοδευτικής μείωσης του φόρου. Η εκτελεστική απόφαση 2013/677/ΕΕ του Συμβουλίου
                     4
                   επέτρεψε στο Λουξεμβούργο να εφαρμόσει το προαναφερθέν μέτρο παρέκκλισης έως την 31η Δεκεμβρίου 2016. 
               
               
                  Η εκτελεστική απόφαση 2017/319/ΕΕ του Συμβουλίου
                     5
                   επέτρεψε στο Λουξεμβούργο να παρατείνει την ημερομηνία λήξης ισχύος του εν λόγω μέτρου παρέκκλισης έως την 31η Δεκεμβρίου 2019 και, ταυτόχρονα, να αυξήσει το κατώτατο όριο από 25 000 EUR σε 30 000 EUR. 
               
               
                  Το παρόν αίτημα του Λουξεμβούργου για περαιτέρω παράταση της ημερομηνίας λήξης ισχύος της παρέκκλισης με ταυτόχρονη αύξηση του κατώτατου ορίου από 30 000 EUR σε 35 000 EUR βασίζεται στο ίδιο σκεπτικό με τα προηγούμενα αιτήματα. Συγκεκριμένα, το Λουξεμβούργο διατείνεται ότι το μέτρο παρέκκλισης μειώνει τον διοικητικό φόρτο τόσο για τις μικρές επιχειρήσεις όσο και για τη φορολογική διοίκηση. Αναφορικά προς αυτό, το μέτρο παρέκκλισης απλουστεύει τη διαδικασία επιβολής του φόρου και, συνεπώς, εμπίπτει στους στόχους του άρθρου 395 παράγραφος 1 πρώτο εδάφιο της οδηγίας ΦΠΑ.
               
            
            
               Το Λουξεμβούργο υπογραμμίζει ότι η ζητούμενη παρέκκλιση συνάδει με τη φιλοσοφία της πρότασης της Επιτροπής του 2018 σχετικά με τους νέους κανόνες απλούστευσης του καθεστώτος ΦΠΑ για τις μικρές επιχειρήσεις
                  6
               , δεδομένου ότι η πρόταση παρέχει στα κράτη μέλη τη δυνατότητα να ορίζουν το κατώτατο όριο του ετήσιου κύκλου εργασιών που απαιτείται για απαλλαγή από τον ΦΠΑ έως του ποσού των 85 000 EUR (ή του αντίστοιχου ποσού σε εθνικό νόμισμα).
            
            
               
                  Κατά την άποψη των αρχών του Λουξεμβούργου, το ζητούμενο ειδικό μέτρο θα έχει αμελητέα μόνον επίπτωση στο συνολικό ποσό των εσόδων ΦΠΑ που εισπράττονται στο στάδιο της τελικής κατανάλωσης (0,1 % κατ’ ανώτατο όριο), σύμφωνα με το άρθρο 395 παράγραφος 1 δεύτερο εδάφιο της οδηγίας ΦΠΑ. 
               
               
                  Πιο συγκεκριμένα, τα στοιχεία του 2017 δείχνουν ότι 105 υποκείμενοι στον φόρο με κύκλο εργασιών μεταξύ 10 000 EUR και 30 000 EUR έκαναν χρήση της απαλλαγής (έναντι 64 το 2015 και 73 το 2016). Για το συγκεκριμένο έτος, ο αριθμός αυτός αντιστοιχεί στο 0,14 % των υποκείμενων στον φόρο που ήταν εγγεγραμμένοι στα μητρώα ΦΠΑ. Το Λουξεμβούργο εκτιμά τη μέγιστη απώλεια εσόδων ΦΠΑ λόγω της απαλλαγής στα 271 525,60 EUR. Το ποσό αυτό αντιστοιχούσε στο 0,01 % των συνολικών εισπράξεων ΦΠΑ για το 2017. Το Λουξεμβούργο εκτιμά ότι η αύξηση του κατώτατου ορίου στα 35 000 EUR ενδέχεται να αφορά 1106 υποκείμενους στον φόρο, δηλαδή το 1,5 % των υποκείμενων στον φόρο που ήταν εγγεγραμμένοι στα μητρώα ΦΠΑ το 2017. Εάν υποτεθεί ότι κανένας από αυτούς τους υποκείμενους στον φόρο δεν θα επιλέξει την υπαγωγή στο κανονικό καθεστώς ΦΠΑ, η απώλεια εσόδων που θα προκύψει από την αύξηση του ορίου απαλλαγής από 30 000 EUR σε 35 000 EUR δεν αναμένεται να υπερβαίνει το 0,1 % των συνολικών εσόδων ΦΠΑ.
               
            
            
               Με βάση τις πληροφορίες που παρασχέθηκαν από το Λουξεμβούργο, φαίνεται ότι το αίτημα παράτασης του μέτρου παρέκκλισης αποσκοπεί στην απαλλαγή των μικρών επιχειρήσεων από πολλές υποχρεώσεις ΦΠΑ τις οποίες υπέχουν βάσει των κανονικών ρυθμίσεων για τον ΦΠΑ, καθώς και στη μείωση του φόρτου που συνεπάγεται για τη φορολογική διοίκηση η επιβολή του φόρου και η διενέργεια ελέγχων σε μικρές επιχειρήσεις. Έτσι θα επιτραπεί στις φορολογικές αρχές να εστιάσουν τους ελέγχους τους σε μεγαλύτερους υποκείμενους στον φόρο. Το μέτρο παρέκκλισης είναι, συνεπώς, σύμφωνο με το άρθρο 395 παράγραφος 1 πρώτο εδάφιο της οδηγίας ΦΠΑ, το οποίο επιτρέπει στα κράτη μέλη να θεσπίζουν ειδικά μέτρα παρέκκλισης από τις διατάξεις της οδηγίας για λόγους απλούστευσης των διαδικασιών επιβολής του ΦΠΑ. Στο πλαίσιο αυτό, σημειώνεται ότι το μέτρο είναι και θα παραμείνει προαιρετικό για τους υποκείμενους στον φόρο. 
            
            
            
               
                  Όπως απέδειξε το Λουξεμβούργο, το μέτρο παρέκκλισης δεν αναμένεται να επηρεάσει σημαντικά το συνολικό ποσό των φορολογικών εσόδων που εισπράττονται στο στάδιο της τελικής κατανάλωσης. Ομοίως, δεν αναμένεται να επηρεάσει αρνητικά τους ιδίους πόρους της Ένωσης που προέρχονται από τον ΦΠΑ. Ως εκ τούτου, το μέτρο παρέκκλισης είναι σύμφωνο με το άρθρο 395 παράγραφος 1 δεύτερο εδάφιο της οδηγίας ΦΠΑ.
               
               
                  Με βάση τα ανωτέρω, και δεδομένου ότι το νομικό πλαίσιο της ΕΕ και η πραγματική κατάσταση παραμένουν αμετάβλητα, η ζητούμενη παράταση της ημερομηνίας λήξης ισχύος του μέτρου παρέκκλισης φαίνεται δικαιολογημένη. Ως εκ τούτου, προτείνεται να γίνει δεκτό το αίτημα. 
               
            
         
         
            
               Το αίτημα του Λουξεμβούργου δεν προσδιορίζει καταληκτική ημερομηνία για τη ζητούμενη παράταση. Ωστόσο, οι παρεκκλίσεις από την οδηγία ΦΠΑ θα πρέπει κανονικά να ισχύουν για περιορισμένο διάστημα, ώστε να είναι δυνατή η εκτίμηση της αποτελεσματικότητας και της καταλληλότητάς τους. Επιπλέον, όπως προαναφέρθηκε, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Η πρόταση του 2018 περί απλούστευσης των κανόνων ΦΠΑ για τις μικρές επιχειρήσεις ορίζει ότι τα κράτη μέλη οφείλουν να θεσπίσουν και να δημοσιεύσουν τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς τους νέους κανόνες το αργότερο έως τις 30 Ιουνίου 2022. 
            
            
            
               Προτείνεται, συνεπώς, παράταση της ημερομηνίας λήξης ισχύος της παρέκκλισης έως την 31η Δεκεμβρίου 2022. Εάν εκδοθεί οδηγία για την τροποποίηση των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις και, συνεπώς, εάν οι σχετικές εθνικές διατάξεις τεθούν σε ισχύ από 1ης Ιουλίου 2022, δηλαδή πριν από τη λήξη της περιόδου ισχύος του μέτρου παρέκκλισης την 31η Δεκεμβρίου 2022, η παρούσα απόφαση παύει να ισχύει. 
            
            
            
               •Συνοχή με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις, με τις οποίες απαλλάσσονται από τον ΦΠΑ οι υποκείμενοι στον φόρο με ετήσιο κύκλο εργασιών που δεν υπερβαίνει ένα ορισμένο κατώτατο όριο, σύμφωνα με το άρθρο 285 της οδηγίας ΦΠΑ, έχουν χορηγηθεί και σε άλλα κράτη μέλη. Στη Μάλτα
                  7
                έχει χορηγηθεί κατώτατο όριο 20 000 EUR· στις Κάτω Χώρες
                  8
                κατώτατο όριο 25 000 EUR· στην Πολωνία
                  9
               , την Εσθονία
                  10
                και την Λετονία
                  11
                έχει χορηγηθεί κατώτατο όριο 40 000 EUR· στην Κροατία
                  12
                και στη Λιθουανία
                  13
                κατώτατο όριο 45 000 EUR· στη Σλοβενία
                  14
                κατώτατο όριο 50 000· στην Ιταλία
                  15
                κατώτατο όριο 65 000 EUR· και στη Ρουμανία
                  16
                κατώτατο όριο 88 500 EUR.
            
            
            
               
                  Το μέτρο είναι επίσης σύμφωνο με την πρόταση του 2018 περί απλούστευσης των κανόνων ΦΠΑ για τις μικρές και μεσαίες επιχειρήσεις, η οποία βασίζεται στο σχέδιο δράσης για τον ΦΠΑ
                     17
                   και έχει ως στόχο την καθιέρωση ενός σύγχρονου, απλουστευμένου καθεστώτος για τις εν λόγω επιχειρήσεις. Συγκεκριμένα, στοχεύει στη μείωση του κόστους συμμόρφωσης με το καθεστώς ΦΠΑ και των στρεβλώσεων του ανταγωνισμού τόσο στο εσωτερικό της χώρας όσο και σε επίπεδο ΕΕ, στον περιορισμό των αρνητικών επιπτώσεων από την επιβολή κατώτατου ορίου, καθώς και στη διευκόλυνση της συμμόρφωσης και της παρακολούθησης των επιχειρήσεων από τις φορολογικές διοικήσεις.
               
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να είναι δυνατό να αξιολογηθούν τα αποτελέσματά τους. Στο πλαίσιο των απαιτήσεων της πρότασης του 2018 περί απλούστευσης των κανόνων ΦΠΑ για τις μικρές και μεσαίες επιχειρήσεις, προτείνεται παράταση της ημερομηνίας λήξης ισχύος έως την 31η Δεκεμβρίου 2022 ή έως την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις.
            
            
            
               
                  Συνεπώς, το προτεινόμενο μέτρο είναι σύμφωνο με τις διατάξεις της οδηγίας ΦΠΑ.
               
            
            
               Συνοχή με άλλες πολιτικές της Ένωσης 
            
            
               
                  Το μέτρο είναι σύμφωνο με το πρόγραμμα εργασίας της Επιτροπής του 2017
                     18
                  , στο οποίο επισημαινόταν ότι ο διοικητικός φόρτος της συμμόρφωσης με το καθεστώς ΦΠΑ είναι μεγάλος για τις μικρές επιχειρήσεις και ότι οι τεχνικές καινοτομίες δημιουργούν νέες προκλήσεις όσον αφορά την αποτελεσματική επιβολή του φόρου, και υπογραμμιζόταν η ανάγκη απλούστευσης του καθεστώτος ΦΠΑ για τις μικρότερες εταιρείες. 
               
               
                  Ομοίως, είναι σύμφωνη με τη στρατηγική για την ενιαία αγορά του 2015
                     19
                  , στην οποία η Επιτροπή έθεσε ως στόχο να συνδράμει στην ανάπτυξη των μικρών και μεσαίων επιχειρήσεων, μεταξύ άλλων μειώνοντας τον διοικητικό φόρτο που τις εμποδίζει να δρέψουν όλα τα οφέλη της ενιαίας αγοράς. 
               
               
                  Τέλος, το μέτρο συνάδει με τις πολιτικές της ΕΕ για τις μικρές και μεσαίες επιχειρήσεις, όπως καθορίζονται στην ανακοίνωση για τις νεοφυείς επιχειρήσεις
                     20
                   του 2016 και στην ανακοίνωση του 2008 «Προτεραιότητα στις μικρές επιχειρήσεις – Μια “Small Business Act” για την Ευρώπη»
                     21
                   η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
               
               
                  2.
                        ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
               
            
            
               •Νομική βάση
            
            
               
                  Η μόνη δυνατή νομική βάση είναι το άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Όσον αφορά τη διάταξη της οδηγίας ΦΠΑ στην οποία βασίζεται, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν έχει εφαρμογή η αρχή της επικουρικότητας.
               
            
         
         
            
               •Αναλογικότητα
            
            
               
                  Η απόφαση αφορά έγκριση που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της επιβολής του φόρου προς όφελος των μικρών υποκείμενων στον φόρο, αλλά και της φορολογικής διοίκησης.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται η εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Δεν πραγματοποιήθηκε διαβούλευση με τα ενδιαφερόμενα μέρη. Η παρούσα πρόταση βασίζεται σε αίτημα του Λουξεμβούργου και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες. 
               
            
            
               •Εκτίμηση των επιπτώσεων
            
            
               
                  Στόχος της πρότασης εκτελεστικής απόφασης του Συμβουλίου είναι η επέκταση ενός μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 35 000 EUR. Η πρόταση αυτή μπορεί να έχει δυνητικά θετικό αντίκτυπο στη μείωση του διοικητικού φόρτου για 1 106 υποκείμενους στον φόρο (δηλαδή για το 1,5 % των υποκείμενων στον φόρο που ήταν εγγεγραμμένοι στα μητρώα ΦΠΑ το 2017) και, ως εκ τούτου, στη φορολογική διοίκηση. Οι δημοσιονομικές επιπτώσεις όσον αφορά τα έσοδα ΦΠΑ εκτιμώνται από το Λουξεμβούργο σε 0,1 % κατ’ ανώτατο όριο των εισπραττομένων εσόδων ΦΠΑ.
               
            
            
               •Θεμελιώδη δικαιώματα
            
            
               
                  Η πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν θα έχει αρνητικές επιπτώσεις στον προϋπολογισμό της ΕΕ, διότι το Λουξεμβούργο θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Eυρατόμ) αριθ. 1553/89 του Συμβουλίου. 
            
            
               2019/0271 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  22
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Βάσει του άρθρου 285 της οδηγίας 2006/112/ΕΚ, τα κράτη μέλη τα οποία δεν έκαναν χρήση της δυνατότητας που προβλέπεται στο άρθρο 14 της δεύτερης οδηγίας 67/228/ΕΟΚ του Συμβουλίου
                  23
               , μπορούν να απαλλάσσουν τους υποκείμενους στον φόρο προστιθέμενης αξίας («ΦΠΑ»), των οποίων ο ετήσιος κύκλος εργασιών είναι κατ' ανώτατο όριο ίσος με 5 000 EUR ή με το αντίστοιχο ποσό σε εθνικό νόμισμα.
            
            
               (2)Με την εκτελεστική απόφαση 2013/677/ΕΕ του Συμβουλίου
                  24
               , επιτράπηκε στο Λουξεμβούργο να εφαρμόσει ειδικό μέτρο παρέκκλισης από το άρθρο 285 της οδηγίας 2006/112/ΕΚ (εφεξής «το μέτρο παρέκκλισης») για απαλλαγή από τον ΦΠΑ των υποκείμενων στον φόρο με ετήσιο κύκλο εργασιών που δεν υπερβαίνει το ποσό των 25 000 EUR. Το μέτρο παρέκκλισης είχε διάρκεια ισχύος έως την 31η Δεκεμβρίου 2016.
            
            
               (3)Η εκτελεστική απόφαση 2013/677/ΕΕ τροποποιήθηκε με την εκτελεστική απόφαση (ΕΕ) 2017/319
                  25
                του Συμβουλίου, η οποία επιτρέπει στο Λουξεμβούργο να απαλλάσσει από τον ΦΠΑ τους υποκείμενους στον φόρο με ετήσιο κύκλο εργασιών που δεν υπερβαίνει το ποσό των 30 000 EUR. Η παρούσα απόφαση έχει διάρκεια ισχύος έως την 31η Δεκεμβρίου 2019 ή έως την έναρξη ισχύος οδηγίας για την τροποποίηση των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις, ανάλογα με το ποια από τις δύο ημερομηνίες προηγείται. Το 2018 υποβλήθηκε σχετική πρόταση
                  26
                οδηγίας, η οποία όμως δεν έχει εκδοθεί ακόμη.
            
            
               (4)Με επιστολή που πρωτοκολλήθηκε στην Επιτροπή στις 2 Μαΐου 2019, το Λουξεμβούργο ζήτησε άδεια να συνεχιστεί η εφαρμογή του μέτρου παρέκκλισης μετά την 31η Δεκεμβρίου 2019 και, ταυτόχρονα, να αυξηθεί το κατώτατο όριο από 30 000 EUR σε 35 000 EUR.
            
            
               (5)Με επιστολή της 21ης Ιουνίου 2019, η Επιτροπή ενημέρωσε τα άλλα κράτη μέλη, σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, σχετικά με το αίτημα του Λουξεμβούργου. Με επιστολή της 24ης Ιουνίου 2019, η Επιτροπή γνωστοποίησε στο Λουξεμβούργο ότι διέθετε όλες τις αναγκαίες πληροφορίες για την εξέταση του αιτήματος. 
            
            
               (6)Από τις πληροφορίες που παρασχέθηκαν από το Λουξεμβούργο, προκύπτει ότι οι λόγοι για την εφαρμογή του μέτρου παρέκκλισης παραμένουν, εν γένει, αμετάβλητοι. Το μέτρο παρέκκλισης μειώνει τον διοικητικό φόρτο και το κόστος συμμόρφωσης για τις μικρές επιχειρήσεις και για τις φορολογικές αρχές και, ως εκ τούτου, συμβάλλει στην απλούστευση της διαδικασίας επιβολής του ΦΠΑ. Το Λουξεμβούργο εκτιμά ότι η αύξηση του κατώτατου ορίου απαλλαγής στα 35 000 EUR ενδέχεται να αφορά 1106 υποκείμενους στον φόρο, δηλαδή το 1,5 % των υποκείμενων στον φόρο που ήταν εγγεγραμμένοι στα μητρώα ΦΠΑ το 2017. Συνεπώς, η αύξηση του κατώτατου ορίου θα περιόριζε ακόμη περισσότερο τον διοικητικό φόρτο και το κόστος συμμόρφωσης και θα συνέβαλε στην περαιτέρω απλούστευση της διαδικασίας επιβολής του φόρου.
            
            
               (7)Το μέτρο παρέκκλισης είναι και θα παραμείνει προαιρετικό για τους υποκείμενους στον φόρο. Οι υποκείμενοι στον φόρο θα μπορούν πάντοτε να επιλέξουν την υπαγωγή στο κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ. 
            
            
               (8)Βάσει των πληροφοριών που κοινοποίησε το Λουξεμβούργο, το μέτρο παρέκκλισης με την αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττει το Λουξεμβούργο στο στάδιο της τελικής κατανάλωσης.  
            
            
               (9)Το μέτρο παρέκκλισης με την αύξηση του ορίου δεν θα έχει αρνητικές συνέπειες στους ίδιους πόρους της Ένωσης που προέρχονται από τον ΦΠΑ, διότι το Λουξεμβούργο θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού του Συμβουλίου (ΕΟΚ, Ευρατόμ) αριθ. 1553/89
                  27
               ..
            
            
               (10)Δεδομένων των δυνητικά θετικών επιπτώσεων του μέτρου παρέκκλισης στη μείωση του διοικητικού φόρτου και του κόστους συμμόρφωσης για τις μικρές επιχειρήσεις και τις φορολογικές αρχές, και της απουσίας σημαντικής επίπτωσης στα συνολικά έσοδα από τον ΦΠΑ, θα πρέπει να επιτραπεί στο Λουξεμβούργο να συνεχίσει να εφαρμόζει το μέτρο παρέκκλισης για περαιτέρω χρονικό διάστημα και να αυξήσει το κατώτατο όριο στα 35 000 EUR για το εν λόγω διάστημα. 
            
            
               (11)Η παράταση της άδειας για εφαρμογή του μέτρου παρέκκλισης θα πρέπει να ισχύει για περιορισμένο διάστημα. Το χρονικό διάστημα θα πρέπει να είναι επαρκές ώστε να καθίσταται δυνατή η εκτίμηση της αποτελεσματικότητας και της καταλληλότητας του ορίου. Συνεπώς, είναι σκόπιμο να επιτραπεί στο Λουξεμβούργο να συνεχίσει να εφαρμόζει το μέτρο παρέκκλισης έως την 31η Δεκεμβρίου 2022. Ωστόσο, εάν εκδοθεί η οδηγία που αναφέρεται στην αιτιολογική σκέψη 3 και εάν η ημερομηνία έναρξης ισχύος των εθνικών διατάξεων που είναι αναγκαίες για τη συμμόρφωση με την εν λόγω οδηγία προηγείται της 31ης Δεκεμβρίου 2022, η άδεια θα πρέπει να παύσει να ισχύει όταν καταστούν εφαρμοστέες οι εν λόγω εθνικές διατάξεις.  
            
            
               (12)Ως εκ τούτου, η εκτελεστική απόφαση 2013/677/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
         
         
            
               Τα άρθρα 1 και 2 της εκτελεστικής απόφασης 2013/677/ΕΕ αντικαθίστανται από το ακόλουθο κείμενο:
            
            
               «Άρθρο 1
            
            
               Κατά παρέκκλιση από το άρθρο 285 της οδηγίας 2006/112/ΕΚ, παρέχεται στο Λουξεμβούργο η άδεια να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 35 000 EUR.
            
            
               Άρθρο 2
            
            
               Η παρούσα απόφαση εφαρμόζεται έως την πρώτη χρονικά από τις ακόλουθες δύο ημερομηνίες:
            
            
               α)την 31η Δεκεμβρίου 2022·
            
            
            
               β)την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις.».
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2020.
            
            
               Άρθρο 3
            
            
               Η παρούσα απόφαση απευθύνεται στο Μεγάλο Δουκάτο του Λουξεμβούργου.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών – διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303/67).
               
               
                  
                     (3)
                  
                        Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών – Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ L 145 της 13.6.1977, σ. 1).
               
               
                  
                     (4)
                  
                        Εκτελεστική απόφαση 2013/677/ΕΕ του Συμβουλίου, της 15ης Νοεμβρίου 2013, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 316 της 27.11.2013, σ. 33).
               
               
                  
                     (5)
                  
                        Εκτελεστική απόφαση 2017/319/ΕΕ του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7).
               
               
                  
                     (6)
                  
                        Πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων, COM(2018) 21 final.
               
               
                  
                     (7)
                  
                        Εκτελεστική απόφαση (ΕΕ) 2018/279 του Συμβουλίου, της 20ής Φεβρουαρίου 2018, που επιτρέπει στη Μάλτα να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 54 της 24.2.2018, σ. 14).
               
               
                  
                     (8)
                  
                        Εκτελεστική απόφαση (ΕΕ) 2018/1904 του Συμβουλίου, της 4ης Δεκεμβρίου 2018, που επιτρέπει στις Κάτω Χώρες να εισαγάγουν ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 310 της 6.12.2018, σ. 25).
               
               
                  
                     (9)
                  
                        Εκτελεστική απόφαση (ΕΕ) 2018/1919 του Συμβουλίου, της 4ης Δεκεμβρίου 2018, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 311 της 7.12.2018, σ. 32).
               
               
                  
                     (10)
                  
                        Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (11)
                  
                        Εκτελεστική απόφαση (ΕΕ) 2017/2408 του Συμβουλίου, της 18ης Δεκεμβρίου 2017, που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 342 της 21.12.2017, σ. 8).
               
               
                  
                     (12)
                  
                        Εκτελεστική απόφαση (ΕΕ) 2017/1768 του Συμβουλίου, της 25ης Σεπτεμβρίου 2017, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 250 της 28.9.2017, σ. 71).
               
               
                  
                     (13)
                  
                        Εκτελεστική απόφαση (ΕΕ) 2017/1853 του Συμβουλίου, της 10ης Οκτωβρίου 2017, για την τροποποίηση της εκτελεστικής απόφασης 2011/335/ΕΕ που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 15).
               
               
                  
                     (14)
                  
                        Εκτελεστική απόφαση (ΕΕ) 2018/1700 του Συμβουλίου, της 6ης Νοεμβρίου 2018, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 285 της 13.11.2018, σ. 78).
               
               
                  
                     (15)
                  
                        Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (16)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (17)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ – Προς έναν ενιαίο χώρο ΦΠΑ στην ΕΕ – Η ώρα των αποφάσεων (COM(2016) 148 final).
               
               
                  
                     (18)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Πρόγραμμα εργασίας της Επιτροπής 2017 [COM(2016) 710 final]. 
               
               
                  
                     (19)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Αναβάθμιση της ενιαίας αγοράς: περισσότερες ευκαιρίες για τους πολίτες και τις επιχειρήσεις (COM(2015) 550 final).  
               
               
                  
                     (20)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Οι μελλοντικοί οδηγοί της Ευρώπης: Η πρωτοβουλία για τις νεοφυείς και τις αναπτυσσόμενες νέες επιχειρήσεις (COM(2016) 733 final).
               
               
                  
                     (21)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών «Προτεραιότητα στις μικρές επιχειρήσεις» — Μια “Small Business Act” για την Ευρώπη COM(2008) 394 τελικό. 
               
               
                  
                     (22)
                  
                        ΕΕ L 347 της 11.12.2006, σ. 1.
               
               
                  
                     (23)
                  
                        Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών – διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303/67).
               
               
                  
                     (24)
                  
                        Εκτελεστική απόφαση 2013/677/ΕΕ του Συμβουλίου, της 15ης Νοεμβρίου 2013, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 316 της 27.11.2013, σ. 33).
               
               
                  
                     (25)
                  
                        Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7).
               
               
                  
                     (26)
                  
                        COM(2018) 21 final της 18ης Ιανουαρίου 2018.
               
               
                  
                     (27)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).